A TANÁCS HATÁROZATA
(2008. október 20.)
a ciprusi hatóságok által a 2007/2008. évi aszály mezőgazdasági ágazatra gyakorolt következményeinek enyhítése céljából nyújtott rendkívüli állami támogatásról
(2008/853/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 88. cikke (2) bekezdésének harmadik albekezdésére,
tekintettel a ciprusi kormány által 2008. szeptember 19-én előterjesztett kérelemre,
mivel:
(1)
2008. szeptember 19-én Ciprus kérelmet terjesztett a Tanács elé arra vonatkozóan, hogy az a Szerződés 88. cikke (2) bekezdésének harmadik albekezdésével összhangban hozzon olyan határozatot, amelyben kinyilvánítja, hogy Ciprus azon terve, hogy a rendkívüli aszállyal sújtott ciprusi mezőgazdasági termelők számára a következő termelési ciklus megkezdésének lehetővé tételéhez nemzeti támogatást nyújtson, összeegyeztethető a közös piaccal.
(2)
Ciprus 1900 óta a második legsúlyosabb és legtovább tartó aszályt szenvedte el, mely a 2007-ben és 2008-ban tapasztalható csapadékhiány miatt lépett fel; 2008 augusztusa az elmúlt évtized legforróbb hónapja volt, és a 2008 januárja és augusztusa közötti csapadékmennyiség pedig a megszokott szintnek csupán 50 %-a volt.
(3)
A 2008-as betakarítást illető előzetes adatok szerint a gabonatermesztő területek 95 %-a egyáltalán nem hozott termést, a takarmánynövény-hozam pedig olyan drasztikusan visszaesett, hogy nem elégíti ki még a kérődző állatok minimális takarmányigényét sem.
(4)
Ciprus gátrendszere a 2005. év végi körülbelül 150 millió m3 (a teljes kapacitás 54,7 %-ának megfelelő) víz helyett jelenleg mindössze 11 millió m3 (a teljes kapacitás 4 %-ának megfelelő) vizet tartalmaz, ami miatt a hatóságok arra kényszerültek, hogy 2007 elején szigorú keretek közé szorítsák, 2008-ban pedig beszüntessék az öntözési célú vízellátást.
(5)
Tekintetbe véve, hogy Ciprus hatékony kockázat- és válságkezelési eszközöket létesített, ezek a károk igazán súlyosnak és rendkívülinek tekintendők. Ezek az eszközök a következők: Ciprus az öntözött területek közel 95 %-án fejlett öntözési technikákat alkalmaz, valamint a túlzott vízfogyasztás és vízveszteség elkerülésének ösztönzésére megfelelő vízárszabályozó politikát és szankciós intézkedéseket vezetett be, továbbá a víz újrahasznosítására szolgáló berendezések háztartásokba való beszerelését ösztönzőkkel támogatja. Ezenkívül a ciprusi nemzeti vidékfejlesztési program 2007-2013 is tartalmaz több olyan intézkedést, amely a vízhasználat javítására irányul.
(6)
Mivel az aszállyal sújtott ciprusi mezőgazdasági termelők jövedelme drasztikus mértékben lecsökkent, komoly veszélye áll fenn annak, hogy nem fognak rendelkezni a családjuk halaszthatatlan szükségleteinek kielégítéséhez, valamint az újabb idény megkezdéséhez szükséges pénzügyi eszközökkel, aminek közvetlen következménye lehet a földterületek termelésből való kivonása, a talajerózió és az elsivatagosodás.
(7)
Az állami támogatás tervezett összege 67,5 millió EUR, mely összegből 34 000 támogatásra jogosult mezőgazdasági termelő és 3 000 állattenyésztő részesül majd.
(8)
A hatékonyság érdekében az állami támogatást a lehető leghamarabb oda kell ítélni, és a mezőgazdasági termelőknek ahhoz minél hamarabb hozzá kell férniük.
(9)
A Bizottság ebben a szakaszban nem nyilvánított véleményt a támogatás jellegével és összeegyeztethetőségével kapcsolatban.
(10)
Fennállnak tehát olyan kivételes körülmények, amelyek alapján e támogatás - eltérés útján és szigorúan csak a felmerült szükséghelyzet orvoslásához szükséges mértékig - a közös piaccal összeegyeztethetőnek tekinthető,
ELFOGADTA EZT A HATÁROZATOT:
1. cikk
A ciprusi hatóságok által a mezőgazdasági ágazat számára nyújtandó - legfeljebb 67,5 millió EUR összegű - rendkívüli kiegészítő támogatás összeegyeztethető a közös piaccal.
2. cikk
Ennek a határozatnak a Ciprusi Köztársaság a címzettje.
Kelt Luxembourgban, 2008. október 20-án.